উদারপন্থী দল (নরওয়ে)

**উদারপন্থী দল** (, , **ভি**) নরওয়ের একটি সামাজিক উদারপন্থী রাজনৈতিক দল। দলটি ১৮৮৪ সালে প্রতিষ্ঠিত হয়েছিল এবং বর্তমানে নরওয়ের প্রাচীনতম রাজনৈতিক দল। ভেনস্ট্রে রাজনৈতিক মতপরিসরে কেন্দ্রে অবস্থান করে, এবং সাধারণত ডানপন্থী দলগুলির সাথে সহযোগিতা করে। এই উদারপন্থী দল বিভিন্ন সময়ে সংসদীয় ব্যবস্থা, ধর্মীয় স্বাধীনতা, সর্বজনীন ভোটাধিকার এবং রাষ্ট্রীয় শিক্ষার মতো সংস্কার কার্যকর করেছে। 

উনিশ শতকের শেষের দিকে এবং বিংশ শতাব্দীর গোড়ায় ভেনস্ট্রে নরওয়ের বৃহত্তম এবং সবচেয়ে প্রভাবশালী রাজনৈতিক দল ছিল, কিন্তু যুদ্ধোত্তর যুগে তারা সমর্থন হারিয়ে ফেলে এবং তুলনামূলকভাবে ছোটো দলে পরিণত হয়। তা সত্ত্বেও দলটি যুদ্ধ-পরবর্তী যুগে বেশ কয়েকটি মধ্যপন্থী এবং মধ্য-ডানপন্থী সরকারি জোটে অংশগ্রহণ করেছে। বর্তমানে সংসদে ভেনস্ট্রের তিনটি আসন আছে। পূর্বে এই দল কনজারভেটিভ পার্টি এবং ক্রিশ্চান ডেমোক্র্যাটিক পার্টির সাথে জোট সরকারের অংশ ছিল। গুরি মেলবি ২০২০ সাল থেকে দলের নেতা হিসেবে দায়িত্ব পালন করছেন।

দলটি ১৮৮৪ সালে প্রতিষ্ঠিত হয়। মূলত কৃষক এবং প্রগতিশীল বুর্জোয়া সমর্থিত এই দল কয়েক দশক ধরে প্রভাবশালী শাসক দল ছিল। শুরু থেকেই এর নরওয়েজিয়ান অ্যাসোসিয়েশন ফর উইমেন'স রাইটসের সাথে ঘনিষ্ঠ সম্পর্ক ছিল। দলটি নারীদের ভোটাধিকারের পক্ষে গুরুত্বপূর্ণ ভূমিকা পালন করেছিল।  ১৮৮০-র দশক থেকে দলটি অনেক অভ্যন্তরীণ বিভেদের সম্মুখীন হয়েছে। ১৮৮৮ সালে রাজনৈতিকভাবে মধ্যপন্থী ও ধর্মীয় শাখা আলাদা মডারেট লিবারেল পার্টি গঠন করে; এবং নরওয়ের প্রাক্তন প্রধানমন্ত্রী ক্রিশ্চিয়ান মাইকেলসেন সহ রক্ষণশীল-উদারপন্থীরা ১৯০৯ সালে মুক্তমনা লিবারেল পার্টি গঠন করে (উভয় দলই অবশেষে কনজারভেটিভ পার্টিতে একীভূত হয়)। সাম্প্রতিক বিভেদের মধ্যে সবচেয়ে উল্লেখ্য বিভেদ ঘটে ১৯৭২ সালে।  লিবারেল পার্টি ইউরোপীয় অর্থনৈতিক সম্প্রদায়ে (EEC) নরওয়ের সদস্যপদ বিরোধিতা করার সিদ্ধান্ত নিলে সদস্যপদ সমর্থনকারীরা দল ভেঙে লিবারেল পিপলস পার্টি গঠন করে।  দলটি তখন থেকে ইইউতে নরওয়ের সদস্যপদকে সমর্থন করে আসছে। 
## মতাদর্শ

দলটিকে উদারপন্থী, সামাজিক-উদারপন্থী, ধ্রুপদী উদারপন্থী  এবং মধ্যপন্থী বিবেচনা করা হয়।  দলটি সক্রিয় রাষ্ট্রের পূর্বশর্তের অধীনে নাগরিক স্বাধীনতার পক্ষে। ১৯৭০ সাল থেকে, দলটি সবুজ উদারনৈতিক অবস্থান বজায় রেখেছে।   পরিবেশবাদী সংগঠন *Framtiden i våre hender* সবুজ পরিবেশ দলের পর এই দলকে দ্বিতীয় সেরা দল বিবেচনা করে।  দলটি বহুসংস্কৃতিবাদ, নরওয়েতে শ্রম অভিবাসন বৃদ্ধি এবং শিথিল একীকরণ ব্যবস্থারও দৃঢ় সমর্থক। 

ইতিহাস জুড়ে, দলটি মধ্য-ডানপন্থী এবং বিশুদ্ধ মধ্যপন্থী উভয় মতাদর্শের জোট সরকারেই অংশ নিয়েছে। ২০০১ থেকে ২০০৫ সাল পর্যন্ত, ভেন্সট্রে কনজারভেটিভ পার্টি এবং ক্রিশ্চিয়ান ডেমোক্র্যাটিক পার্টির সাথে মধ্য-ডানপন্থী জোট সরকারে ছিল। পরে দলটি নীল-সবুজ জোট গঠন করে।

গত কয়েকটি নির্বাচনী প্রচারণায়, ভেনস্ট্রের মূল মনোযোগ পরিবেশগত বিষয়, শিক্ষা, ক্ষুদ্র-ব্যবসা এবং সামাজিক বিষয়গুলির উপর ছিল। ভেনস্ট্রে পরিবেশের ক্ষতি করে এমন কার্যকলাপের উপর উচ্চতর কর আরোপের পক্ষপাতী।  ভেনস্ট্রের আরও কিছু দাবি হলো শ্রম অভিবাসন বৃদ্ধি, রাষ্ট্রীয় গির্জা হিসেবে নরওয়ের গির্জার বিলুপ্তি, সম্পদ ও উত্তরাধিকার কর বাতিল এবং স্থানীয় কর্তৃপক্ষকে ( kommuner ) আরও ক্ষমতা প্রদান।

২০০৫ সালে জাতীয় সম্মেলনে, ভেনস্ট্রে মাত্র পাঁচ ভোটের ব্যবধানে নরওয়ের ইউরোপীয় ইউনিয়নে যোগদানের বিরোধিতা করার সিদ্ধান্ত নেয় এবং নরওয়েকে ইউরোপীয় অর্থনৈতিক অঞ্চলের অংশ হিসেবে রাখার পক্ষে ছিল। তবে, ২০২০ সালে, জাতীয় সম্মেলনে সংখ্যাগরিষ্ঠরা নরওয়ের জন্য ইইউ সদস্যপদ সমর্থন করার জন্য ভোট দেয়। সুতরাং, ভেনস্ট্রে এখন ইউরোপীয় ইউনিয়নে নরওয়ের সদস্যপদকে সমর্থন করে। দলটি এখনও মনে করে যে সম্ভাব্য ইইউ সদস্যপদের প্রশ্ন কেবলমাত্র জাতীয় গণভোটের মাধ্যমেই সিদ্ধান্ত নেওয়া উচিত, যেমনটি ১৯৭২ এবং ১৯৯৪ সালে অনুষ্ঠিত হয়েছিল।  ভেনস্ট্রে রাজতন্ত্রের পরিবর্তে প্রজাতন্ত্রী সরকার ব্যবস্থাকে সমর্থন করে। 

২০০৭ সালে, ভেনস্ট্রে প্রথম নরওয়েজীয় দল হয়ে ওঠে যারা কপিরাইটযুক্ত ডিজিটাল উপাদান শেয়ার বৈধ করার পক্ষে ছিল। 

## ইতিহাস

নরওয়েতে সংসদীয় ব্যবস্থা প্রবর্তন করা হবে কিনা তা নিয়ে বিতর্কের প্রেক্ষিতে ১৮৮৪ সালে ভেনস্ট্রে দলটি গঠিত হয়েছিল। ভেনস্ট্রে (নরওয়েজিয়ান ভাষায় যার অর্থ "বাম") ছিল সংসদীয় ব্যবস্থার পক্ষপাতী দল, বিপরীতে রক্ষণশীলরা, যারা সংসদীয় ব্যবস্থার বিরোধিতা করেছিল, তারা হোয়রে (যার অর্থ "ডান") দল গঠন করেছিল। সংসদ ব্যবস্থা অবশেষে প্রবর্তিত হলে ভেনস্ট্রের নেতা জোহান স্ভেরড্রুপ নরওয়ের প্রথম প্রধানমন্ত্রী হন। পরবর্তীকালে ভেনস্ট্রে পুরুষদের জন্য সর্বজনীন ভোটাধিকারের পক্ষে আন্দোলন করে, যা ১৮৯৮ সালে অর্জিত হয়। ১৯০৫ সালে সুইডেন ও নরওয়ের যুক্তরাজ্য ভেঙে যায় এবং ১৯১৩ সালে সর্বজনীন মহিলাদের ভোটাধিকার প্রবর্তিত হয়। ১৮৮৪ সালের পর থেকে ভেনস্ট্রে বেশ কয়েকটি সরকার গঠন করেছিল। নরওয়ের ছয়জন প্রধানমন্ত্রী ভেনস্ট্রের সদস্য।

১৮৯১ সালে, দলের আরও উদার-সামাজিক প্রবণতা ভেনস্ট্রেকে প্রাধান্য দিতে শুরু করে। একটি গবেষণায় উল্লেখ করা হয়েছে যে, "১৯১৪ সাল পর্যন্ত বেশিরভাগ সামাজিক নীতি ভেনস্ট্রে দ্বারা সমর্থিত হয়েছিল, কারণ সেসময় পর্যন্ত সামাজিক গণতান্ত্রিক দলের নীতির উপর কোনও প্রভাব ছিল না।

শ্রমিক দলের বৃদ্ধির সাথে সাথে, ভেনস্ট্রে ধীরে ধীরে তাদের জনসমর্থন হারিয়ে ফেলে। ১৯১৫ সালের নির্বাচন ছিল শেষ নির্বাচন যেখানে ভেনস্ট্রে বৃহত্তম দল ছিল এবং স্টর্টিংয়ে নিরঙ্কুশ সংখ্যাগরিষ্ঠতা অর্জন করেছিল। ১৯২০ সালে *বোন্ডেপার্টিয়েট* (বর্তমান মধ্যপন্থী দল ) এবং ১৯৩৩ সালে ক্রিশ্চিয়ান পিপলস পার্টি গঠনের পরে ভেনস্ট্রে আরও দুর্বল হয়ে পড়ে। দুটি দলই ভেনস্ট্রের বিক্ষুব্ধ সদস্যদের দ্বারা গঠিত হয়েছিল। দ্বিতীয় বিশ্বযুদ্ধের পর থেকে, ভেনস্ট্রে পাঁচটি জোট সরকারের অংশ ছিল, সর্বশেষটি ছিল ২০১৮ সালে সুলবার্গের মন্ত্রিসভা ।

ইউরোপীয় সম্প্রদায়ে (বর্তমানে ইউরোপীয় ইউনিয়ন ) নরওয়ের সদস্যপদ নিয়ে বিরোধের ফলে ১৯৭২ সালে দলটি বিভক্ত হয়ে পড়ে। ইসির সদস্যপদ প্রত্যাহারের পক্ষে থাকা সদস্যরা উদারপন্থী জনতা দল গঠন করে। এর মধ্যে ছিলেন দলের তৎকালীন নেতা হেলগে সিপ এবং ১৩ জন সংসদ সদস্যের মধ্যে ৯ জন। তারপর থেকে, ভেনস্ট্রে মোটামুটি ছোট প্রান্তিক দল হয়ে উঠেছে।

১৯৭৪ সালে, ভেনস্ট্রে নরওয়ের কোনো রাজনৈতিক দলের প্রথম মহিলা নেতা ইভা কোলস্টাডকে নির্বাচিত করে।

ভেনস্ট্রের জন্য নির্বাচনের ফলাফল খারাপ হতে থাকে। ১৯৮৫ সালের নির্বাচনের আগে দলটি প্রথমবারের মতো ঘোষণা করেছিল, এবং এখন পর্যন্ত কেবল একবারই, যে তারা শ্রমিক সরকারকে সমর্থন করবে। পরবর্তী নির্বাচনে ভেনস্ট্রে কোনো আসনই জিততে পারেনি। ১৯৮৮ সালে দলটি উদারপন্থী জনতা দলের সাথে একীভূত হয়, কিন্তু ১৯৮৯ সালের নির্বাচনে এই পুনর্মিলিত ভেনস্ট্রে পুনরায় সংসদীয় আসন জিততে ব্যর্থ হয়। ১৯৯৩ সালে দলটি আবারও ৪% ভোটের সীমা অর্জন করতে ব্যর্থ হয়, যা পার্লামেন্টে সমকরণীয় আসনের জন্য যোগ্য করে তুলত, কিন্তু লার্স স্পনহেইম সরাসরি হোর্ডাল্যান্ড কাউন্টি থেকে নির্বাচিত হন।

১৯৯৭ সালে, ভেনস্ট্রে ৪% এর সীমা অতিক্রম করে, পার্লামেন্টে তাদের আসন দাঁড়ায় ছয়। ফলস্বরূপ, ভেনস্ট্রে ১৯৭৩ সালের পর প্রথমবারের মতো মন্ত্রিসভায় অংশগ্রহণ করতে সক্ষম হয়। কেজেল ম্যাগনে বোন্ডেভিকের সংখ্যালঘু প্রথম সরকারে দলটি চারটি আসন দখল করে। লার্স স্পনহেইম শিল্প ও বাণিজ্য মন্ত্রী হন, অড এনার ডরুম ; যোগাযোগ মন্ত্রী, পরে বিচার মন্ত্রী, গুরো ফেজেলাঙ্গার ; পরিবেশ সুরক্ষা মন্ত্রী এবং এলডব্জর্গ লোয়ার ; প্রশাসন মন্ত্রী, পরে প্রতিরক্ষা মন্ত্রী। লোয়ার ছিলেন নরওয়ের প্রথম মহিলা প্রতিরক্ষামন্ত্রী। গ্যাস বিদ্যুৎ কেন্দ্র নির্মাণের সিদ্ধান্ত মেনে নিতে অস্বীকৃতি জানিয় এই মন্ত্রিসভা ২০০০ সালে পদত্যাগ করে। ২০০১ সালে, ভেনস্ট্রে ৪% এর সীমানা স্পর্শ করতে ব্যর্থ হন, কিন্তু স্পনহেইম এবং অড আইনার ডোরম নামে দুইজন প্রতিনিধি নির্বাচিত হন।

২০০৫ সালের নির্বাচনে ভেনস্ট্রে ৫.৯% ভোট পেয়েছিল। লাল-সবুজ জোটের সংখ্যাগরিষ্ঠতার কারণে, ভেনস্ট্রে বিরোধী দলে পরিণত হয়।

২০০৯ সালের নির্বাচনে, ভেনস্ট্রে আসন সমতা বিধানের জন্য ৪% সীমার নিচে শেষ করে, যার ফলে দলটি মাত্র দুটি আসন জেতে, ট্রাইন স্কেই গ্র্যান্ডে এবং বোর্গহিল্ড টেন্ডেন। লার্স স্পনহাইম ঘোষণা করেন যে তিনি খারাপ ফলাফলের কারণে দলীয় নেতার পদ ত্যাগ করবেন। নির্বাচনের পর, দলের সদস্য সংখ্যা বৃদ্ধি পায়। ২০১০ সালের এপ্রিলে দলীয় সম্মেলনে, ট্রাইন স্কেই গ্র্যান্ডে সর্বসম্মতিক্রমে দলের নতুন নেতা নির্বাচিত হন। 

২০১৩ সালের নির্বাচনে ৫.২% ভোট পেয়ে ভেনস্ট্রে রক্ষণশীল দল, ক্রিশ্চিয়ান ডেমোক্র্যাটিক এবং প্রগতি দলের সাথে জোট আলোচনা শুরু করে। ভেনস্ট্রে এবং খ্রিস্টান ডেমোক্র্যাটরা নতুন সুলবার্গ মন্ত্রিসভায় প্রবেশ না করার সিদ্ধান্ত নেয়। 

২০১৭ সালের নির্বাচনে আটটি আসন জিতে, ভেনস্ট্রে রক্ষণশীল এবং প্রগতি দলের জোটের সাথে নতুন আলোচনায় প্রবেশ করে এবং ২০১৮ সালের জানুয়ারিতে তিনটি মন্ত্রিসভা পদ নিয়ে জোটে যোগ দেয়; ওলা এলভেস্টুয়েন জলবায়ু ও পরিবেশ মন্ত্রী, ইসেলিন নাইবো গবেষণা ও উচ্চশিক্ষা মন্ত্রী, এবং দলের নেতা ট্রাইন স্কেই গ্র্যান্ডে সংস্কৃতি মন্ত্রী হন। 
## তথ্যসূত্র

বিষয়শ্রেণী:১৮৮৪-এ প্রতিষ্ঠিত রাজনৈতিক দল
বিষয়শ্রেণী:নরওয়েতে উদারপন্থী দল
বিষয়শ্রেণী:উদারপন্থী দল (নরওয়ে)
বিষয়শ্রেণী:সামাজিক উদারপন্থী দল